text: Se billeder: Festival dagen derpå...
  27 maj 2013 kl. 15.19
  Tabte Dankort, mistede punge, brugte ølbægre og ødelagte telte. Det er dagen derpå på Jelling Musikfestival. I dag blev der ryddet op.
  Det var scene-byggere og det tunge rengøringsgrej, der var i sving. Teltpladserne blev simpelthen ryddet med store maskiner.
  Frivillige fra Jellings idrætsforeninger tjener en skilling til deres klubber ved at rydde op.
  - Det er hårdt - meget hårdt, siger Kristian Knudsen, Lindeballe, til TV SYD. Det er hårdt for ryggen at gå og bøje sig så meget ned.
  
  Leder efter nyt telt
  Fra morgenstunden så det helt forfærdeligt ud.
  - Så står vi op og kigger på en plads, der ligner noget man tror, der er er løgn - og tænker "Det her bliver vi aldrig nogensinde færdige med?" 
  siger Lars Dam, der teknisk koordinator for festivalen.
  Mange har efterladt deres telt på camping-området. Nanna Nielsen og hendes familie er på jagt mellem skraldet.
  - Vi tænkte, at nu havde vi muligheden for at få et par nye telte, vi kan bruge til vores nye sommerferie, siger Nanna Nielsen til TV SYD. Hvis, der ikke er andre, der vil have det - så kan vi ligeså godt tage det!
  
  Utroligt, hvad glemmes
  Men det er ikke kun telte, gæsterne har efterladt.
  I informationen sidder Carsten Ørnskov med alle de glemte sager, der er blevet afleveret.
  - Der er masser af Ihpones og telefoner. Briller og nøgler og smykker. Folk glemmer fandeme meget. Ja, undskyld, at jeg bander. Jeg synes, at det er utroligt, siger han.
  